《丁丑正月赠刘恭甫即以留别》
清代·陈作霖

六经厄秦火，汉儒勤考稽。司农集大成，胸次无町畦。

后人训诂学，于兹得阶梯。君家富经术，世业承青藜。

逮子复博洽，笺疏穷端倪。染翰为文章，笔力追昌黎。

余事及诗赋，摆脱寻常蹊。鸾皇发清啸，不作寒蛩啼。

我初识子时，介绍由璜溪。龙门同御李，一见深交缔。

每当肄业顷，扃门发新题。俭腹无可搜，音屡误雌霓。

赖子行秘书，三箧指我迷。行随千里足，驽马亦駃騠。

名高旁人妒，往往俱遭诋。岂无赏识者，刮目资金篦。

邑志重纂修，局开鹭坊西。子首应徵聘，笔砚随身赍。

滥竽更及我，左右劳挈提。体例互参酌，嘉味调盐醯。

疵颣互抉摘，良药进刀圭。悔翁今作家，烛理如然犀。

谓我大事记，与子蓺文齐。泰山高且峻，肯为培塿低。

既惭复以幸，黾勉事攀跻。况此十年中，佳日常招携。

挑菜莫愁榭，采菱玄武堤。飞霞及灵谷，穷探仙佛栖。

觞咏乐复乐，唱和赋萚兮。他时寻爪印，历历皆鸿泥。

阳和催淑景，雪释冰流澌。计偕期在迩，门外车驾輗。

行当与子别，一曲听歌骊。功名亦何物，得失争虫鸡。

感子缠绵意，酒酌金玻璃。祝我赴长安，春风健马蹄。

自分骨相寒，不称居金闺。江南夏四月，芳草碧以萋。

会当返故里，暂离非久暌。游览与著述，愿子其少徯。

作者简介：陈作霖，字雨生，号伯雨，晚号可园，江宁人。光绪乙亥举人，就职教谕。有《可园》、《寿藻堂》等集。